Sporočilo za javnost

Ljubljana, 25. oktober 2022

**25. FSF Portorož svečano odprla kinotečna projekcija restavrirane kopije Čápove *Vesne***

Danes ob 19. uri smo v Glavni dvorani Avditorija Portorož uradno odprli 25. Festival slovenskega filma Portorož. Svečano otvoritev, ki so jo obiskali tudi državna sekretarka za kulturo v kabinetu predsednika Vlade RS **dr. Kaja Širok**, vodja kabineta na Ministrstvu za kulturo **Nina Ukmar** in župan Občine Piran **Đenio Zadković**, je povezoval **Toni Cahunek**, z glasbenimi točkami pa jo je popestril **Jure Ivanušič**.

25. FSF Portorož že drugič poteka pod taktirko režiserja **Bojana Labovića**. Ker letos obeležujemo vrsto [obletnic](https://fsf.si/2022/festival-v-znamenju-obletnic/), med katerimi še posebej izpostavljamo 50. obletnico smrti filmskega režiserja, scenarista in montažerja Františka Čápa, ki je zadnja leta svojega življenja preživel prav v Portorožu, je otvoritvena čast pripadla kinotečni projekciji njegove zimzelene uspešnice [**Vesna**](https://fsf.si/2022/class/vesna/?wcs_timestamp=1666724400). Ogledali smo si **slovensko premiero restavrirane kopije**, ki jo je restavrirala in digitalno obnovila Slovenska kinoteka v sodelovanju s Slovenskim filmskim arhivom pri Arhivu Republike Slovenije in Slovenskim filmskim centrom, javno agencijo RS.

Na otvoritveni slovesnosti smo podelili tudi **Badjurovo nagrado za življenjsko delo** filmski in gledališki igralki [**Mileni Zupančič**](https://fsf.si/2022/badjurova-nagrada-za-zivljenjsko-delo/), ki ji je posvečena tudi **razstava** v Beli dvorani Avditorija. Obrazložitev je prebrala **Polona Juh**, članica komisije za nagrado Metoda Badjure.

Občinstvo je nagovorila tudi direktorica Slovenskega filmskega centra **Nataša Bučar**, ki je poudarila uspešnost slovenskih producentov pri pridobivanju finančnih sredstev v tujini in povedala, da so samo za celovečerne filme, ki so prikazani na letošnjem FSF Portorož, producenti pridobili skoraj 30 % vseh sredstev iz kar 11 različnih držav. *»Kreativna moč slovenskih filmskih ustvarjalcev sodi v sam vrh evropske kinematografije. Prepričana sem, da boste tudi kot gledalci filmov na FSF lahko uživali v raznolikosti letošnjih filmskih kreacij,«* je zaključila Bučarjeva*.*

Osrednji slovenski filmski dogodek bo v slabem tednu dni ponudil pregled izbrane slovenske filmske produkcije igranih, dokumentarnih in animiranih filmov vseh dolžin. V pregled programske komisije je prispelo **174 prijav**, v [uradni program festivala](https://fsf.si/2022/filmi/) pa se je uvrstilo **108 filmov**, od tega **63 v Tekmovalni program**: 11 celovečernih, 5 celovečernih filmov iz selekcije Filmi 30, 19 kratkih, 3 srednjemetražni, 10 manjšinskih koprodukcij in 15 študijskih kratkih filmov.

25. FSF Portorož še vedno ohranja usmeritve, ki jih je uvedel v preteklem letu – [filmski evro](https://fsf.si/2022/tudi-letos-filmski-evro-za-studente-filma/), okolju prijaznejši pristop in naziv **»prijatelj slovenskega filma«** (častni gost, ki je tesno povezan s slovensko filmsko produkcijo ali slovenskim občinstvom), ki ga letos nosi hrvaški režiser [**Rajko Grlić**](https://fsf.si/2022/znan-je-letosnji-prijatelj-slovenskega-filma/).

Bogat je tudi [spremljevalni glasbeni program](https://fsf.si/2022/festivalska-druzenja/), ki ga kurira **Brane Rončel**.

Festival se bo sklenil v **nedeljo, 30. oktobra**, s svečano podelitvijo vesen, najvišjih nacionalnih odličij na področju filmske umetnosti.

Dodatne informacije: Špela Barlič, [pr@fsf.si](file:///C%3A%5CUsers%5CSpela%5CDocuments%5CFSF%5C2022%5CDopisi%2025FSF%5Cpr%40fsf.si), 031 523 262.